KIRJALLINEN KYSYMYS E-3426/00 esittäjä(t): Christopher Huhne (ELDR) komissiolle. Jäsenvaltioiden taloutta koskevien tilastojen oikea-aikainen ilmoittaminen.



Virallinen lehti nro 151 E , 22/05/2001 s. 0166 - 0166



KIRJALLINEN KYSYMYS E-3426/00 esittäjä(t): Christopher Huhne (ELDR) komissiolle (7. marraskuuta 2000) Aihe: Jäsenvaltioiden taloutta koskevien tilastojen oikea-aikainen ilmoittaminen Onko komissio tietoinen, miten suuren painon ulkomaiset pörssit antavat tällä hetkellä tuotantoa, työpaikkoja, palkkoja ja tuottavuutta koskeville tiedoille, kun keskustellaan uudesta taloudesta? Voiko komissio tästä syystä laatia taulukon, jossa esitetään yksityiskohtaisesti jokaisesta jäsenvaltiosta erikseen, kuinka usein ja millaisin määräajoin ne julkaisevat tietoja kansallisesta tuotannosta, työllisyydestä, tuottavuudesta ja tuloista, sekä kuinka paljon aikaa kuluu keskimäärin kuvattavan ajankohdan ja tietojen julkaisemisen välillä? Mitä tällä hetkellä on tekeillä tämän tilanteen parantamiseksi? Mitä sitoumuksia tässä asiassa muita jäljessä olevat jäsenvaltiot ovat tehneet? Voiko komissio ilmoittaa, mitä valtuuksia sillä on rohkaista jäljessä olevia jäsenvaltioita esittämään ajankohtaisia ja tarkkoja tilastoja? Katsooko komissio, että sillä on riittävä oikeudellinen toimivalta tällä alalla? Pedro Solbes Miran komission puolesta antama vastaus (22. joulukuuta 2000) Kyseisten tietojen ajantasaisuutta pyritään parantamaan, jotta ne vastaisivat useiden erilaisten käyttäjäryhmien tarpeita. Euroopan kansantalouden tilinpito- ja aluetilinpitojärjestelmästä yhteisössä (EKT 1995) annetun asetuksen mukaan tiedot kansantalouden tilinpidon pääaggregaateista on toimitettava sekä vuosittain että neljännesvuosittain. Kansantalouden tilinpidon pääaggregaatteihin liittyvät taloudelliset tilastot tuotetaan vuosittain ja neljännesvuosittain. Niiden oikeusperusta on EKT 1995. Määräaika on 120 päivää viitejaksona olevan vuosineljänneksen päättymisen jälkeen ja neljä kuukautta viitejaksona olevan vuoden päättymisen jälkeen. Kunkin jäsenvaltion tämänhetkisen keskimääräisen toimitusajan osalta todetaan, että kaksi jäsenvaltiota ei kokoa neljännesvuosittain tietoja kansantalouden tilinpidosta (Kreikka ja Luxemburg) ja Irlanti julkaisee vain hyvin rajallisen joukon neljännesvuosittaisia lukuja hyvin pitkällä toimitusajalla. Kaikki muut jäsenvaltiot kokoavat neljännesvuosittaiset luvut ja noudattavat määräaikaa. Kansantalouden tilinpitoa koskevien neljännesvuosittaisten tietojen julkaisukäytäntö vaihtelee kussakin jäsenvaltiossa. Osa jäsenvaltioista julkaisee ainoastaan yhden tiedotteen neljännesvuositiedoista. Toiset jäsenvaltiot julkaisevat kaksi tiedotetta, joista jälkimmäinen on yleensä yksityiskohtaisempi. Osa jäsenvaltioista julkaisee pian vuosineljänneksen päättymisen jälkeen nopean arvion, joka rajoittuu joukkoon tärkeitä muuttujia, ja kokoaa myöhemmin täydelliset tiedot neljännesvuosittaisesta tilinpidosta. Suoraan arvoisalle parlamentin jäsenelle sekä parlamentin pääsihteeristölle toimitettavasta taulukosta käyvät ilmi keskimääräiset toimitusajat sekä tuotosta, työllisyyttä (kansantalouden tilinpidon mukainen työllisyyden käsite), tuottavuutta ja ansioita koskevat kansantalouden tilinpidon pääaggregaatit. Toimitusaika viittaa ensimmäiseen saatavilla olevaan julkaisuun kustakin maasta. Toimenpiteet taloutta koskevien neljännesvuosittaisten tietojen toimittamisen parantamiseksi ovat seuraavat: EKT 1995:n täytäntöönpano kokonaisuudessaan, tietojen toimittamista koskevien poikkeusten lakkauttaminen sekä muutamat muutokset EKT 1995 -asetukseen. Komissio on laatinut toimintasuunnitelman, jossa ehdotetaan kyseisten talouden indikaattorien kattavuuden ja ajantasaisuuden parantamista. Ecofin-neuvosto hyväksyi sen 29. syyskuuta 2000. Toimintasuunnitelma kattaa seuraavat osa-alueet: kansantalouden tilinpidon neljännesvuosittaiset tiedot; julkistalouden neljännesvuosittaiset tilastot; työmarkkinatilastot; lyhyen aikavälin tilastot; ulkomaankaupan tilastot; tilastotietojen julkaiseminen. Komissio aloittaa työn täsmentääkseen toimintasuunnitelman mukaisesti nykyisiin tilastoja koskeviin säädöksiin tehtävät muutokset, jotka esitetään neuvostolle vuoden 2001 alkupuolella.